KIRJALLINEN KYSYMYS E-2764/02 esittäjä(t): Bart Staes (Verts/ALE) komissiolle. Kielisyrjintä — kieltä äidinkielenään puhuvien palvelukseen ottamista koskeva tutkimus.



Virallinen lehti nro 092 E , 17/04/2003 s. 0207 - 0208



KIRJALLINEN KYSYMYS E-2764/02 esittäjä(t): Bart Staes (Verts/ALE) komissiolle (1. lokakuuta 2002) Aihe: Kielisyrjintä kieltä äidinkielenään puhuvien palvelukseen ottamista koskeva tutkimus Vastauksessaan kirjalliseen kysymykseen E-0941/02(1) komissio myöntää, että käsite kieltä äidinkielenään puhuva ei ole missään tapauksessa yhteisön lainsäädännön vaatimusten mukainen. Toisaalta komissio ei halua kieltää käsitteen käyttöä työpaikkailmoituksissa. Komissio haluaa lisäksi käyttää jatkossakin valtuuksiaan torjuakseen syrjintää, joka johtuu työpaikkailmoitusten kieltä äidinkielenään puhuva -vaatimuksesta. Komissio suosittelee samalla, että käytettäisiin esimerkiksi ilmausta tietyn kielen täydellinen tai erittäin hyvä taito. 1. Onko komissio tietoinen siitä, että pelkällä yhden ilmauksen korvaamisella toisella ilmauksella ei puututa itse kysymyksen perusongelmaan? 2. Onko komissio tietoinen siitä, että valtaosa kieltä äidinkielenään puhuvaa henkilöä hakevista vaikka vaatimusta ei niin suoraan esitettäisikään työnantajista kutsuu haastatteluihin todellisuudessa pelkästään kieltä äidinkielenään puhuvia? 3. Onko Euroopan komissio jo tutkinut tätä ilmiötä? a) Jos vastaus on kielteinen, miksei komissio ole tutkinut asiaa? Aikooko se käynnistää tätä syrjinnän muotoa tarkastelevan tutkimuksen? b) Jos vastaus on myönteinen, mihin tuloksiin tutkimuksessa päädyttiin ja mitä johtopäätöksiä sen perusteella voidaan tehdä politiikkoja koskevia ehdotuksia ajatellen? (1) EYVL C 229 E, 26.9.2002, s. 161. Anna Diamantopouloun komission puolesta antama vastaus (11. marraskuuta 2002) Komission mielestä kieltä äidinkielenään puhuva -vaatimus työpaikkailmoituksissa on laittomasti syrjivää ja rikkoo siten työntekijöiden vapaasta liikkuvuudesta annettuja yhteisön säännöksiä. Komissio katsookin, että yhteisön lainsäädäntö kieltää kyseisen ilmaisun käyttämisen työpaikkailmoituksissa. Tämä kanta on ilmaistu muun muassa useissa kirjallisiin kysymyksiin annetuissa vastauksissa sekä saatettu tiedoksi kansalaisjärjestöille ja työntekijöiden vapaan liikkuvuuden neuvoa-antavalle komitealle (joka koostuu jäsenvaltioiden ja työmarkkinaosapuolten edustajista). Ilmaisua tietyn kielen täydellinen tai erittäin hyvä taito ei kuitenkaan voida sellaisenaan pitää yhteisön lainsäädäntöä rikkovana, jos kyseessä olevat tehtävät todella edellyttävät erittäin hyvää kielitaitoa. Työnantajan on kuitenkin voitava perustella kielitaitoa koskeva vaatimuksensa. Ilmaisujen kieltä äidinkielenään puhuva ja tietyn kielen täydellinen tai erittäin hyvä taito välillä on selvä ero silloin, kun tarjottava työ edellyttää erittäin hyvää kielitaitoa ja työnantaja pystyy tämän vaatimuksensa perustelemaan. Kansallisten tuomioistuinten on arvioitava tapauskohtaisesti kulloistenkin tosiasioiden perusteella sellaiset tapaukset, joissa siirtotyöläinen katsoo, että tietyn kielen täydellisesti tai erittäin hyvin osaavaa työntekijää etsivä yksityinen työnantaja on todellisuudessa kiinnostunut vain kyseistä kieltä äidinkielenään puhuvista. Komissio taistelee käytettävissään olevin keinoin kieltä äidinkielenään puhuva -vaatimuksen käytöstä työpaikkailmoituksissa aiheutuvaa syrjintää vastaan. Se tutkii parhaillaan valtuuksiensa rajoissa erään jäsenvaltion viranomaisten julkaisemia tällaisia työpaikkailmoituksia. Tutkimukset ovat vielä kesken. Komissio tekee päätöksen jatkotoimenpiteistä niistä saatavien tulosten perusteella.